b"\n_START_ARTICLE_\nBorn Centre de Cultura i Mem\xc3\xb2ria\n_START_SECTION_\nHist\xc3\xb2ria\n_START_PARAGRAPH_\nLes primeres excavacions es realitzaren el 1994, es repetiren el 2000-2001 i finalment, tamb\xc3\xa9 a partir del 2007. El jaciment est\xc3\xa0 protegit com a B\xc3\xa9 Cultural d'Inter\xc3\xa8s Nacional sota la classificaci\xc3\xb3 de zona arqueol\xc3\xb2gica des del febrer de 2006. Espec\xc3\xadficament, l'Ajuntament de Barcelona protegeix l'edifici del Mercat del Born amb el nivell B de protecci\xc3\xb3 des del 2000.\n_START_SECTION_\nInauguraci\xc3\xb3\n_START_PARAGRAPH_\nEl centre cultural fou inaugurat el 9 de setembre de 2013 a les 20 hores pel president de la Generalitat, Artur Mas. A l'acte tamb\xc3\xa9 van assistir l'alcalde de Barcelona, Xavier Trias; la presidenta del Parlament de Catalunya, N\xc3\xbaria de Gispert; la vicepresidenta i titular del Departament de Governaci\xc3\xb3 i Relacions Institucionals, Joana Ortega; el conseller de la Presid\xc3\xa8ncia, Francesc Homs; la consellera d'Ensenyament, Irene Rigau; el conseller de Cultura, Ferran Mascarell, i el conseller de Just\xc3\xadcia, Germ\xc3\xa0 Gord\xc3\xb3, entre altres autoritats. L'acte d'inauguraci\xc3\xb3 va marcar el punt de sortida dels actes del Tricentenari a la ciutat de Barcelona. El mateix dia es va representar l'espectacle Auca de Born, escrit i dirigit per Jordi Casanovas, i que es va poder veure entre el 12 i el 28 de setembre. _NEWLINE_Durant els primers tres mesos en funcionament, el centre va rebre m\xc3\xa9s de 580.000 visitants, doblant les expectatives inicials.\n_START_SECTION_\nSala Villarroel\n_START_PARAGRAPH_\nLa Sala Villarroel es troba a l'esquerra de l'acc\xc3\xa9s a El Born CCM pel carrer Comercial, i s'est\xc3\xa9n des del vest\xc3\xadbul fins al l\xc3\xadmit de l'edifici pel carrer de la Ribera. \xc3\x89s l\xe2\x80\x99espai que acull l\xe2\x80\x99exposici\xc3\xb3 permanent Barcelona 1700, de les pedres a les persones. En els aproximadament 350 m2 de superf\xc3\xadcie disponible, es mostra una gran part dels objectes que es van localitzar al jaciment arqueol\xc3\xb2gic i, a trav\xc3\xa9s de diversos materials expositius, s\xe2\x80\x99ofereix al visitant la possibilitat d'aproximar-se a la vida quotidiana de la ciutat dels segles XVII i XVIII. La sala regula l\xe2\x80\x99entrada de llum solar per les vidrieres de la fa\xc3\xa7ana exterior amb cortines.\n_START_SECTION_\nSala Casanova\n_START_PARAGRAPH_\nLa Sala Casanova es troba a la dreta de l\xe2\x80\x99acc\xc3\xa9s a El Born CCM pel carrer Comercial, i s\xe2\x80\x99est\xc3\xa9n des del vest\xc3\xadbul fins al l\xc3\xadmit de l\xe2\x80\x99edifici pel carrer de la Fusina. \xc3\x89s l\xe2\x80\x99espai destinat a acollir les exposicions temporals del centre, amb tota la versatilitat de formats que permeten els aproximadament 350 m2 de superf\xc3\xadcie disponible. Est\xc3\xa0 climatitzada i dotada de cortines per tal de regular l\xe2\x80\x99entrada de llum solar per les vidrieres de la fa\xc3\xa7ana exterior.\n_START_SECTION_\nSala Moragues\n_START_PARAGRAPH_\nLa Sala Moragues \xc3\xa9s un espai polivalent de 350 m2, adaptable a activitats de formats molt diversos, combinant de la manera m\xc3\xa9s adequada per a cada cas els elements que la configuren: graderies telesc\xc3\xb2piques, escenari modulable, cadires, taula de presid\xc3\xa8ncia, il\xc2\xb7luminaci\xc3\xb3 per sectors, sistemes d\xe2\x80\x99enfosquiment zenital i lateral, etc. T\xc3\xa8cnicament, l\xe2\x80\x99espai est\xc3\xa0 equipat amb una cabina d\xe2\x80\x99interpretaci\xc3\xb3 simult\xc3\xa0nia, una pantalla motoritzada de 6 x 3,45 metres, projector, megafonia i cabina de control audiovisual._NEWLINE_La capacitat de la sala varia segons la disposici\xc3\xb3 dels equipaments i l\xe2\x80\x99activitat que s\xe2\x80\x99hi ha de realitzar. Es calcula que hi caben 280 persones com a m\xc3\xa0xim. A m\xc3\xa9s del control t\xc3\xa8cnic, la sala disposa d\xe2\x80\x99un segon edicle amb magatzem, lavabos adaptats i un petit espai per fer les funcions de vestidor i de camerino per als artistes. Entre els seus elements permanents, la sala disposa d\xe2\x80\x99un piano de cua.\n_START_SECTION_\nCarrer obert\n_START_PARAGRAPH_\nEl Born Centre Cultural \xc3\xa9s un carrer obert de dimarts a diumenge de 10 del mat\xc3\xad a 8 del _NEWLINE_vespre. En aquest horari, tothom que vulgui pot passar-hi lliurement i gaudir de l\xe2\x80\x99estada _NEWLINE_en un espai que aglutina un doble valor patrimonial, el del jaciment i el de l\xe2\x80\x99edifici del _NEWLINE_mercat. Des de la balconada que delimita els tres grans ulls del jaciment, es pot contemplar l\xe2\x80\x99\xc3\xa0rea arqueol\xc3\xb2gica i el conjunt de l\xe2\x80\x99antic mercat. La balconada compta amb m\xc3\xa9s d\xe2\x80\x99una vintena de plafons expositius per tal de posar el coneixement i el simbolisme del lloc a disposici\xc3\xb3 de tothom.\n_START_SECTION_\nSala Castellv\xc3\xad\n_START_PARAGRAPH_\nL'espai disposa d'oferta gastron\xc3\xb2mica. L\xe2\x80\x99Espai gastron\xc3\xb2mic, actualment gestionat pel 300 del Born, abans per Moritz; anteriorment hi havia hagut la Llibreria-botiga, gestionada per Bestiari. Es tracta de dos espais amb els quals es volia a l'inaugurar el centre, segons els responsables del projecte que els visitants d'aquest equipament puguin percebre de manera inequ\xc3\xadvoca que es troben en un escenari memorable, testimoni de valors hist\xc3\xb2rics i \xc3\xa8pics que no nom\xc3\xa9s es mostren i prenen rellev\xc3\xa0ncia a trav\xc3\xa9s del jaciment, les exposicions i el programa d'activitats culturals, sin\xc3\xb3 tamb\xc3\xa9 des d'aquests dos serveis integrats al centre i que compartiran la Sala Castellv\xc3\xad. _NEWLINE_Tots dos espais han promogut tamb\xc3\xa9 activitats emmarcades en els grans eixos del centre: la _NEWLINE_vida quotidiana a la Barcelona del 1700, els fets cabdals que el 1714 van canviar la hist\xc3\xb2ria _NEWLINE_de Catalunya, i la hist\xc3\xb2ria m\xc3\xa9s recent d'aquest espai com a mercat.\n_START_SECTION_\nExposici\xc3\xb3 permanent\n_START_PARAGRAPH_\nL'exposici\xc3\xb3 Barcelona 1700. De les pedres a les persones: \xc3\x89s una exposici\xc3\xb3 que rememora la societat barcelonina del segle XVIII, din\xc3\xa0mica i moderna, per\xc3\xb2 tamb\xc3\xa9 marcada per les guerres que la van assetjar del 1691 al 1714. L\xe2\x80\x99exposici\xc3\xb3 romandr\xc3\xa0 de manera permanent a la Sala Villarroel del Born Centre Cultural. Les intervencions arqueol\xc3\xb2giques efectuades dins del recinte de l\xe2\x80\x99antic mercat del Born han fet possible con\xc3\xa8ixer amb detall un fragment de la trama urbana de Barcelona, aix\xc3\xad com trobar-hi rastres de la vida que s\xe2\x80\x99hi desenvolup\xc3\xa0._NEWLINE_D\xe2\x80\x99entre la gran quantitat de documentaci\xc3\xb3 conservada, els testaments dels ve\xc3\xafns de la zona i els inventaris corresponents a moltes de les llars aparegudes ens han perm\xc3\xa8s descobrir, de primera m\xc3\xa0, com es vivia a la Barcelona del moment._NEWLINE_L\xe2\x80\x99exposici\xc3\xb3 mostra uns 1.800 objectes que es van trobar durant la intervenci\xc3\xb3 arqueol\xc3\xb2gica al jaciment i que han aportat nous i valuosos coneixements per conformar un retrat de la vida quotidiana de com vivien els habitants de la Barcelona de fa tres segles. La immensa majoria dels objectes s'exposen a la gran vitrina de la Sala Villarroel i constitueixen, alhora, un gran homenatge als habitants del barri que van ser expulsats despr\xc3\xa9s del 1714. Aquells objectes que ells no es van poder endur el 1716 i el 1717 en ser foragitats de casa seva, la Barcelona del segle XXI els ha recuperat per mostrar-los al m\xc3\xb3n._NEWLINE_Vinculats a l\xe2\x80\x99exposici\xc3\xb3 permanent, a peu de jaciment podran veure\xe2\x80\x99s tamb\xc3\xa9 tres espais expositius amb objectes. El m\xc3\xa9s remarcable \xc3\xa9s la Sala de la Guerra, on es mostrar\xc3\xa0 una selecci\xc3\xb3 dels m\xc3\xa9s de tres centenars de bombes de diverses dimensions, tipologies i materials que es van localitzar durant l\xe2\x80\x99excavaci\xc3\xb3. Aquesta sala es troba al final del recorregut pel jaciment, i a trav\xc3\xa9s d'un joc de miralls que reprodueixen les bombes fins a l'infinit, evoca l'horror dels bombardejos que els habitants d'aquest fragment de ciutat van haver de patir durant el setge del 1714. L\xe2\x80\x99exposici\xc3\xb3 s'estructura en cinc grans \xc3\xa0mbits: La Gran Casa, La Ciutat pr\xc3\xb2spera_NEWLINE_La vida quotidiana, La Ciutat atacada i mutilada, La Ciutat refeta.\n_START_SECTION_\nExposicions temporals\n_START_PARAGRAPH_\nEl centre organitza diverses exposicions temporals, entre les quals destaquen La C\xc3\xa0bala i Espriu. Una po\xc3\xa8tica de la llum o per exemple El nostre m\xc3\xb3n en guerra, i tamb\xc3\xa9 l'exposici\xc3\xb3 Amb les v\xc3\xadctimes de la guerra. Fotografies de Jean Mohr, promogudes pel Consolat Su\xc3\xads a Barcelona i la Creu Roja a Catalunya per commemorar els 150 anys d'acci\xc3\xb3 humanit\xc3\xa0ria que tant el Govern Su\xc3\xads, com les institucions del Moviment Internacional de la Creu Roja i la Mitja Lluna, han desenvolupat en contextos de sofriment i vulnerabilitat causada pels conflictes armats i altres situacions a tot el m\xc3\xb3n."